Papersnake/gushiwen huggingface dataset:
南塘卢子十二
符锡（明代）

广陵遇卢子，深悉契家情。昔别矜年少，今知重老成。

观濠鱼得趣，混迹鹾能轻。宦拙兼迟暮，无嗟难弟兄。
胡程寺二首
李吕（宋代）

忽逢劬劳旦，儿女拜我前。
低头勿颂寿，乃翁实不天。
东南西北去，日月时序迁。
目断乌江麓，高坟锁暝烟。
访青神尉廨借景亭盖山谷先生旧游也
陆游（宋代）

造朝下白帝，吊古游青神。
城头三间屋，聊得岸我巾。
元佑太史公，世宁有斯人！瘴烟侵玉骨，老作宜州民。
至今杖屦地，来者犹酸辛。
密竹翦已空，乔木亦半薪；陂池独渺然，中有鸥鹭驯。
人生能自足，一尉可终身。
三叹下城去，捩柂春江津。
春日次韵张叔元
王之道（宋代）

迟日轻风过雨天，草青南陌欲生烟。
江湖节物登王鲔，村落归心起杜鹃。
已办寻芳游野寺，何当修禊泛溪船。
路逢少妇携笼去，为说蚕儿向雨眠。
和宣州钱判官使院厅前石楠树
孟郊（唐代）

大朴既一剖，众材争万殊。懿兹南海华，来与北壤俱。

生长如自南，雪霜无凋渝。笼笼抱灵秀，簇簇抽芳肤。

寒日吐丹艳，赪子流细珠。鸳鸯花数重，翡翠叶四铺。

雨洗新妆色，一枝如一姝。耸异敷庭际，倾妍来坐隅。

散彩饰机案，馀辉盈盘盂。高意因造化，常情逐荣枯。

主公方寸中，陶植在须臾。养此奉君子，赏觌日为娱。

始觉石楠咏，价倾赋两都。棠颂庶可比，桂词难以逾。

因谢丘墟木，空采落泥涂。时来开佳姿，道去卧枯株。

争芳无由缘，受气如郁纡。抽肝在郢匠，叹息何踟蹰。
送茶头并化士 其十
释慧空（宋代）

至辱莫若乞，至乐在无求。苟得无求旨，虽乞吾何羞。

道人白云居，心与白云俦。明朝出山去，迫夏归来不。
奉和郭使君游光福寺云閒阁二十韵
赵公硕（宋代）

南龛几百年，古木阚云掩。崖倾千仞垂，路县一线险。

飞𤜴喜曾巅，羸骖怯虚堑。枫叶红斓斑，松□翠摇飐。

石皴风雨剥，殿古木□□。拂拭坐空岩，□□□□琰。

江势从何来，斗然不□□。凭危意欲飞，□□□□□。

鸟鸣山更幽，□□翠□染。烟际漾渔舠，风前乱□檿。

缓赏有馀欢，高怀无一□。尺璧非所宝，白圭焉受玷。

入蜀莫言□，得郡亦云忝。□□长安□，犹胜山阳贬。

平生足疏旷，宁复事拘检。佳时方一来，薄日已半晻。

雨馀□□深，月堕山楼黡。□重□□高，□护神光闪。

□乐乐□□，君忧忧岁歉。□□□吴□，□□不□点。
四水合流
李沛（唐代）

禹凿山川地，因通四水流。萦回过凤阙，会合出皇州。

天影长波过，寒声古度头。入河无昼夜，归海有谦柔。

顺物宜投石，逢时可载舟。羡鱼犹未已，临水欲垂钩。
赠浑钜中允
杨巨源（唐代）

公子髫年四海闻，城南侍猎雪雰雰。马盘旷野弦开月，

雁落寒原箭在云。曾向天西穿虏阵，惯游花下领儒群。

一枝琼萼朝光好，彩服飘飘从冠军。
暗香 白梅花
陆蓉佩（清代）

一分月色。照绮窗斗影，娟娟清绝。缟袂初逢，绿萼仙人似相识。

回首乡关旧梦，浑难问、南枝消息。看一树、瘦影横斜，寒素谢雕饰。

残雪。伴孤洁。正卷幔忽惊，竹外琼积。几回暗惜。玉质冰姿漫轻摘。

多少嫣红姹紫，更莫妒、天然风骨。应好护、开遍也，休教狼藉。
荥泽河冻绕行孟津西渡
陈毓秀（清代）

已是漫漫厌路长，坚冰忽阻大河黄。山川未尽中原险，教历兴亡古战场。
回望馆娃故宫
李绅（唐代）

江云断续草绵连，云隔秋波树覆烟。飘雪荻花铺涨渚，

变霜枫叶卷平田。雀愁化水喧斜日，鸿怨惊风叫暮天。

因问馆娃何所恨，破吴红脸尚开莲。
暮春有感
谢榛（明代）

世故悠悠鬓易华，岁时多病转堪嗟。小园春上蘼芜色，古道风吹杨柳花。

黄鸟独鸣纷旅思，白云无定寄生涯。狂歌忽忆当年事，月满长安醉酒家。
烛影摇红 警善恶
王吉昌（元代）

大道门开，正当甲子天元数。三清仙院列名科，精选须超度。此清幽人理悟。弃荣华、浮云不顾。凿开圆觉，打破虚空，梯登云路。爱海愚流，乐归觳觥沉诸趣。冥冥深夜昧三光，手足浑无措。缧绁＊都难诉。恨修迟、迷途失步。相跻真境，动扯清风，何时能遇。
寄韩季萧二首 其一
赵蕃（宋代）

怕到看经院，愁登拟岘台。人言已仙佛，我意祗悲哀。

此道谁人付，陵阳有后来。款门期一见，投刺只空回。
读刘蕡策
陈洎（宋代）

药石危言治乱箴，贾生晁错是知音。
可怜当日司文者，不畏人言合愧心。
红情
何佩芬（清代）

芳心一片总难知，白白朱朱更系思。杨柳浓添今日恨，桃花瘦减去年姿。

蜂酣繁艳迷香国，蝶恋馀妍绕玉墀。底事夕阳倍惆怅，韶光又到送春时。
扫径
何吾驺（明代）

扫径邀山色，浓阴物象垂。芳轩啼鸟缓，高阁过云迟。

酒熟怜新绿，山深恋旧知。清虚忘岁月，又到菊花时。
句
章楶（宋代）

湖当荆楚百川会，江自岷峨万里山。
泛湖至东泾
陆游（宋代）

细细桃枝竹，疏疏麂眼篱。
雪霜烧葑夜，月露采菱时。
腰斧登山早，移罾出浦迟。
关心尽幽事，恨汝不能诗。
牧童谣
周是修（明代）

远牧牛，朝出东溪溪上头。
溪头草短牛不住，直过水南芳草洲。
脱衣渡水随牛去，黄芦飒飒风和雨。
老鸦乱啼野羊走，绝谷无人惊四顾。
寒藤枯木暮山苍，同伴相呼归又忙。
石棱割脚茅割耳，身上无有干衣裳。
却思昨日西边好，旷坂平原尽丰草。
短蓑一卧午风轻，长笛三吹夕阳早。
教授颜端行出示所和老杜曲江章因次韵
王之道（宋代）

清夜无眠想千古，一字茫然堕沙莽。
贤否纷纷固难数。楼头漏声寂不闻，
策策寒窗叶鸣雨。
过平望
范成大（宋代）

寸碧闯高浪，孤墟明夕阳。
水柳摇病绿，霜蒲蘸新黄。
孤屿乍举网，苍烟忽鸣榔。
波明荇叶颤，风熟苹花香。
鸡犬各村落，蓴鲈近江乡。
野寺对客起，楼阴濯沧浪。
古来离别地，清诗断人肠。
亭前旧时水，还照两鸳鸯。
挽綦内翰 其三
李正民（宋代）

东土游观乐，西亭风景悲。漫馀曾蹑屐，空覆旧传卮。

高密山川隔，丹邱草木滋。凄凉谢道蕴，泣对白纱帷。
别荣州
陆游（宋代）

浮生岁岁俱如梦，一枕轻安亦可人。
偶落山城无事处，暂还老子自由身。
啸台载酒云生屦，僊穴寻梅雨垫巾。
便恐清游从此少，锦城车马涨红尘。
莹中南归至衡阳作六首寄之 其二
释德洪（宋代）

醉里南游亦偶然，归来客舍梦初圆。袖中沧海烦倾出，要看毫端浪拍天。
哭诗六章
王令（宋代）

死者徒已死，思之恨无涯。
生者非素心，还作死者嗟。
今古悲略同，斯道竟奈何。
哀弦直易绝，哭词曲难歌。
蚕妇
赵蕃（宋代）

火蚕较早冷蚕迟，晏饭忘眠敢叹疲。
缲车响罢促机杼，盖体到头无一丝。
答建州沈屯田寄新茶
梅尧臣（宋代）

春芽研白膏，夜火焙紫饼。
价与黄金齐，包开青蒻整。
碾为玉色尘，远及芦底井。
一啜同醉翁，思君聊引领。
梅花百咏 其九十七 致知格物
李江（明代）

五行性质本完全，五事由来貌始先。一旦栽培根得地，百年英锐色参天。

披襟弄月乘风舞，逐步看花与斗旋。方法分明有纲领，许多条目自昭然。
行路难三首·其二
柳宗元（唐代）

虞衡斤斧罗千山，工命采斫杙与椽。
深林土剪十取一，百牛连鞅摧双辕。
万围千寻妨道路，东西蹶倒山火焚。
遗余毫末不见保，躏跞石间壑何当存。
群材未成质已夭，突兀硣豁空岩峦。
柏梁天灾武库火，匠石狼顾相愁冤。
君不见南山栋梁益稀少，爱材养育谁复论。
拟长吉十二月乐辞
周密（宋代）

一绿浮千郊，新风新雨吹秧毛。仓庚玄乙声交交，愁心乱结丁香梢。

锦衣侠少千金豪，买春不怕春价高，量珠戛玉声嘈嘈。

青春青春急行乐，莫待红泥埋马脚。
南歌子 其二
温庭筠（唐代）

似带如丝柳，团酥握雪花。帘卷玉钩斜。九衢尘欲暮，逐香车。
北风篇赠文衡山待诏
黄佐（明代）

轻阴漠漠飞朔鸿，雪崖冰柱连烟空。
银蒦入夜照瑶瑟，坐拥青绫闻北风。
北风浩浩吹南极，飞蓬满天堪叹息。
铜龙错落误昏晓，朱凤威垂失颜色。
骚骚屑屑断复连，据梧细听寒不眠。
鲲鹏变化抟碧落，虎兕叫啸愁苍烟。
有时悠扬入寥廓，妙韵奇音相间作。
碧梧翠竹竞竽籁，汉女胡姬合弦索。
又如鲛室鸣杼机，万灵汹涌乘潮归。
老蛟怒挟片云立，海水潇潇皆倒飞。
吾闻风自土囊起，摇荡青蘋千万里。
兰台词客谩雌雄，大块何心乃如此。
忆昨与君同燕娱，琼帘绣幕围彤炉。
坐中酬劝不知暮，门外寒威何处无。
出门势欲卷平地，幽栖咫尺何由至。
褰衣似怯寒浪涌，刮面不数锥刀利。
归来大笑行路难，岂知跬步成关山。
百年鼎鼎贵行乐，何用跋涉摧心颜。
君今未得扬帆去，归梦飘萧满烟雾。
浩歌一曲江南春，北风吹落三花树。
挽司理奉议楼公
喻良能（宋代）

老烂为儒山泽臞，半生辛苦就名誉。
三千白发身无事，一点青灯夜读书。
真率杯盘如洛会，崎岖岩壑似陶庐。
欲知老泪挥难尽，洒遍霜飙更湿裾。
望庾关
苏葵（明代）

望庾关，庾关近，雄州路接虔州尽。鹧鸪啼处有人行，梅花晓露沾衣润。

我家远在关之南，曾在梅花度神骏。少年学弃终军繻，白头未佩苏秦印。

望庾关，关可见，人间谩笑麒麟楦。病来消尽功名心，老去思酬烟水愿。

左执符，右执券，直与图南分枕簟。间烧老桂煮青精，莫话关前吃官饭。
腊月尾雪意甚浓欻复开霁
周紫芝（宋代）

晓来丰隆车，屡却羲和辙。雪意满江天，云山绕宫阙。

冰花剪欲坠，乱絮飞复歇。娉娉腊前梅，天寒亦高洁。

羞随小桃枝，献岁取俗悦。应留玉树姿，相伴寒江雪。

含情若有待，此意何由说。安得孤山图，画此两奇绝。
王子玠工部招游丰台作歌
汪懋麟（清代）

丰台芍药贱如菜，千朵万朵满车载。初出一枝犹十钱，后来一钱少人爱。

强半持上歌舞筵，高低乱插铜瓶内。红英紫萼赏者谁，花入京师亦无态。

前年曾入丰台游，公子招邀此其再。下马竟坐千花中，匝地锦云目茫昧。

初疑一脉脂水流，又如万叠红泉溉。园官携筐莽采摘，摧折徒教发深慨。

园官向余前致词，此地于今属屯塞。赏花送酒已往事，试劝游人且心耐。

停杯驱马过短篱，猎犬狺狺向人吠。
和单普二首
胡寅（宋代）

能向词江挹彼清，爱君诗句早知名。
百家悬镜知妍丑，一字提衡有重轻。
画话岂淹三友益，简才方廓四聪明。
肯临蔀屋相辉映，自愧常谈只老生。
惠安公署次毛白泉佥宪韵
饶相（明代）

男儿须作一完人，错节盘根可立身。自信荣枯原有数，备尝艰窘不言贫。

休明幸矣遭虞世，尽瘁还应学汉臣。拟效涓埃裨海岳，却披蓑笠出风尘。
南中赠高六戬
张说（唐代）

北极辞明代，南溟宅放臣。丹诚由义尽，白发带愁新。

鸟坠炎洲气，花飞洛水春。平生歌舞席，谁忆不归人。
浩西堂见和因再用韵
释绍嵩（宋代）

老景人情一羽轻，绊身何用尚浮名。
备尝世事灰心久，更问侬当作麽生。
岁杪送青来游滇
董闇（清代）

远游当岁暮，为养反离亲。贫士千秋恨，依人万里身。

丹崖盘鸟道，黑水暗龙津。嗟我犹羁旅，离筵倍怆神。
以皮鞋底赠石推官三首
黄庭坚（宋代）

毗卢足趺光，照耀世界海。
旋岚黑风起，到岸得自在。
戏和贾常州醉中二绝句
白居易（唐代）

闻道毗陵诗酒兴，近来积渐学姑苏。

罨头新令从偷去，刮骨清吟得似无。

越调管吹留客曲，吴吟诗送暖寒杯。

娃宫无限风流事，好遣孙心暂学来。
桃花三首 其二
刘敞（宋代）

碧海仙山拂太微，春风蟠木发瑶池。人间日月知多少，坐见高花烂漫时。
黄伯厚得蒲墨折而为三以书来易戏成二绝 其一
王十朋（宋代）

不谓一子墨，忽成三客卿。君家好兄弟，鼎立并驰名。
宫词 其二
宋无（元代）

条脱金寒翠袖冰，羊车梦里辘轳声。薰炉宿得沈香火，暖却春纤暖玉笙。
与苏州守十诗以兵卫森画戟燕寝凝清香为韵 其七
周麟之（宋代）

一方静治民安枕，天子英明用人审。慈厚薰然布帛温，威明皎若冰霜凛。

斡旋妙手经画馀，贯朽如山粟填廪。禁闼还容汲直归，淮南定报奸谋寝。
江城梅花引（登高）
刘将孙（宋代）

明霞回雨霁秋空。笑难逢。步城东。直上翠微，客有可人同。回首东来轻节序，筋力异，心犹在，愧鬓蓬。

悲年冉冉江滚滚。骑台平，蒋陵冷。天高年晚，山河险，烟雾冥濛。一幅乌纱，闲著傲西风。古往今来只如此，便潦倒，渺乾坤，醉眼中。
二月二十日再锁宿四绝
刘克庄（宋代）

才薄何堪草两麻，封题进了鼓三挝。
平明掣锁无公事，闲看金鱼咽落花。
宿灵泉寺二首 其二
刘跂（宋代）

团团芳桂树，隐隐岩之幽。敷坐翳其阴，酌彼飞泉流。

丝桐怀友人，写我心离忧。
小酌
苏舜钦（宋代）

寒雀喧喧满竹枝，惊风淅沥玉花飞。霜柑糖蟹新醅美，醉觉人生万事非。
古诗六章送王君冕归陕西 其三
黄清老（元代）

西山三月春，万物好颜色。鸟啼自宫商，花开各红白。

滔滔东流水，千里在顷刻。风雨入远林，苔痕有新箨。

鸡鸣潮欲上，山月迟归客。
萧宅二三子赠答诗二十首。石请客
卢仝（唐代）

竹弟虽让客，不敢当客恩。自惭埋没久，满面苍苔痕。
虞美人
赵彦端（宋代）

凌虚风马来无迹。水净山光出。松间孤鹤睡残更。唤起缑箫飞去、与云平。

新亭聊共丰年悦。一醉中秋月。江山拟作画图临。乐府翻成终胜、写无声。
偈
释宗密（宋代）

休把庭华类此身，庭华落后更逢春。此身一往知何处，三界茫茫愁杀人。
松风
黎廷瑞（宋代）

流水渡涧秋泠泠，怒涛拍天风雨惊。
鸾锵鹤唳翻青冥，龙吟虎啸愁太阴。
连山遍野流空明，飘飘音乐张洞庭。
弹璈鼓簧吹雪笙，拊石击磬作天钧。
忽然昭文不鼓琴，幽幽又作吟风筝。
问童何如睡不应，起视月落天河倾。
乃知虚皇集万灵，风伯起舞苍穹伶。
世间郑卫聊足听，久笑舞此蓬莱音。
传伯枝癢不可禁，篝灯起诵离骚经。
次韵宋职方新脩厅事
刘攽（宋代）

事从梁栋拯隳颓，民有馀工库有财。不待公输洎玉茧，肯论新甫与徂徕。

经营结构无遗巧，壮丽宏深要必该。广砌水平铺淡碧，应门风过绝纤埃。

云山喷墨文屏合，金兽衔环洞户开。势似名翚飞夭矫，喜知巢燕到裴徊。

陈平社宰非无意，薛惠邮亭信不才。会道曹风如鲁卫，辅州元作帝京陪。
妙莲阁
张舜民（宋代）

休论雪窦与云峰，且看天台剑戟丛。
万水千山来阁上，一花六戟现池中。
谁将色界填空界，不离香风席祖风。
有底妙莲谈不尽，却成赋笔与兴翁。
佛光炤公首依于梁渚今往下竺参北峰印禅师二
释文礼（宋代）

拣境分明妙药方，馀之分别更须忘。
晚风吹落残红片，休向枝头觅旧香。
自白土村入北寺二首
王安石（宋代）

木杪田家出，城阴野迳分。
溜渠行碧玉，畦稼卧黄云。
薄槿烟脂染，深荷水麝焚。
夕阳人不见，鸡鹜自成群。
送吏员迁调松江
陆文圭（元代）

吏员务选才具良，不问他邦与吾乡。珠金出产已足贵，兰桂移根亦自香。

诸君此行良不恶，居家何如宦游乐。季鹰曾忆松江鲈，士龙空叹华亭鹤。

昔人还乡苦不早，今人离乡涉远道。渔舟泛泽青茫茫，客衣吹霜白皓皓。

朱甍结构井邑富，画戟清闲官府好。纷纷刀笔心自厌，落落功名身未老。

要看入海运大鹏，不恨出山成小草。
偈二首
释惟清（宋代）

东坡笑说吃龙肉，舌底那知己燕津。
能省燕津真有味，会言龙肉不为珍。
骊山下逍遥公旧居游集
张九龄（唐代）

君子体清尚，归处有兼资。虽然经济日，无忘幽栖时。

卜居旧何所，休浣尝来兹。岑寂罕人至，幽深获我思。

松涧聆遗风，兰林览馀滋。往事诚已矣，道存犹可追。

遗子后黄金，作歌先紫芝。明德有自来，奕世皆秉彝。

岂与磻溪老，崛起周太师。我心希硕人，逮此问元龟。

怊怅既怀远，沉吟亦省私。已云宠禄过，况在华发衰。

轩盖有迷复，丘壑无磷缁。感物重所怀，何但止足斯。
黄冈张儒士清河张尹弟也上便宜七十五事既赐施行矣买舟南还搢绅多赋诗 其二
孙绪（明代）

楚江孤月水如罗，双桨轻摇自啸歌。瑞鹤圆吭鸣赤日，大鸿寒影在清河。

平沙漠漠山城小，世路悠悠野径多。父老莫惊风采异，麻衣曾许拜銮坡。
怀旧
邹浩（宋代）

辛巳年冬导驾行，朝从太庙出青城。雪迎天仗徐徐舞，日向龙颜淡淡明。

不待衔枚人自肃，惟观夹道喜相仍。今朝倍复如初盛，遥拱神京空此诚。
杨柳枝
徐积（宋代）

杨柳杨柳复杨柳，舞罢青衫困垂手。相如病思最多情，沈约才垂更酣酒。

君看好鸟鸣枝閒，日与春风问安否。垂明前后峭寒时，好把香绵閒抖擞。
井上桐
文彦博（宋代）

擢干殊琼巘，托根非峄阳。发华临玉甃，倒影覆银床。

方待高朋集，宁容众鸟翔。尾焦期入爨，谁识蔡中郎。
严庆胄射策南归迂途相访六月二十有一日同游城南书院论文鼓琴煮茶烹鲜徘徊湖上薄莫乃归明日作别书此为赠
张栻（宋代）

炎暑盛三伏，驾言得清游。城南才里所，便有山林幽。

崇莲炫平才，修竹绿高丘。方兹闵雨辰，亦有清泉流。

举网鲜可食，汲井瓜自浮。丝桐发妙音，更觉风飕飕。

喜无举业累，独有讲学忧。逮子閒暇日，微言要穷搜。

譬彼治田者，黾勉在勿休。但勤穮蓘功，勿作刈穫谋。

虽云千里别，岂无置书邮。祝子时嗣音，慰我日三秋。
余将南归燕赵诸公子携妓把酒钱别醉中作把酒
汪元量（宋代）

我把酒，听君歌。
美人娟娟花灼灼，月照金樽光绰约。
有酒有歌君亦愁，把酒听歌君亦乐。
我有鹦鹉杯，君有鸬鹚杓。
一杯一杯复一杯，酒尽还沽共君酌。
我把酒，听君歌。
天不荒，地不老，
人生百年休草草。对花对酒且高歌，
盖世功名亦枯槁。满堂金玉守者谁，
万事何如酒杯好。君不见巢父许由空洗耳，
伯夷叔齐空饿死。范蠡扁舟挟西子，
五湖风浪兼天起。又不见相如怀璧空归来，
廉颇善饭何壮哉。谢安携妓入东山，
苍生望望霖雨乾。把酒劝君饮，
请君为我歌。燕昭筑台金满地，
郭隗登台多意气。刘琨梦里起听鸡，
班超万里封侯归。吾不见浣花溪头老翁哭，
白首为儒守茅屋。
舟夜
叶令仪（清代）

小艇低昂睡不成，夜深犹自促归程。满窗凉月白于雪，船底忽闻鱼簖声。
初春简喻大定之陈三公美并游春诸公
刘绘（南北朝）

凌旦寻春处，莫言花未开。
仙人碧玉馆，艳女紫云台。
一醉连歌去，千金买笑回。
风光已相待，数遣晓莺催。
悼亡 其三
王十朋（宋代）

偕老相期未及期，回头人事已成非。逢春尚拟风光转，过眼忽惊花片飞。
追换刘平父二首
李吕（宋代）

高才入用合求闻，却向丘园号隐君。
驰骋古人真我事，泥涂轩冕付时人。
黄粱未熟惊尘世，白璧空埋惨暮云。
赖得相门余庆在，诸郎峙玉正诜诜。
酌龙井泉书聪师房二首 其二
周紫芝（宋代）

八十霜髭不出门，老师犹是辩才孙。高人已复如云散，旧事那堪与客论。
九月道中遇雪
耶律铸（宋代）

密密痴云晚自凝，飘零踪迹断蓬轻。幽禽底事啼长咽，流水何缘浪不平。

清梦未回人换世，黄花应怨我寒盟。故园回首肠堪断，雪满荒山瘦马行。
三涡阻风间步湖上观冰山
吴觐（清代）

猎猎风逾健，湖滨得壮观。天低鸿影大，霜老荻声乾。

突兀排山峻，玲珑映日寒。输他渔户乐，赤马架层湍。
题小香山梅花堂诗和雷门兄韵
徐弘祖（明代）

结庐当遥岑，爱此山境寂。展开明月光，幻作流霞壁。

壁上叠梅花，壁下飞香雪。泠然小有天，洵矣众香国。

香留妃子名，花洒明贤笔。名以还山灵，笔以表山骨。

幽人物外缘，今古妙吻合。造化已在手，香色俱陈迹。

相对两忘言，寒光淩太乙。
常山峪行宫八景 其三 青云梯
弘历（清代）

嫩翠浓青杳莫分，天风吹织紫绡纹。自知不是安期侣，足底胡然步入云。
喜翁山弟还自塞北
屈士燝（明代）

布衣思报国，十载托双林。行乞姓名隐，逃禅道力深。

郢吟怜寡和，骚赋少知音。许尔过萝薜，玄亭秋草深。
山中对雪有作
杜荀鹤（唐代）

一浑乾坤万象收，唯应不壅大江流。虎狼遇猎难藏迹，

松柏因江易举头。玉帐英雄携妓赏，山村鸟雀共民愁。

岂堪久蔽苍苍色，须放三光照九州。
长夜吟
曹勋（宋代）

智士名不足，愚夫乐有余。
况复冬夜长，风雪迷通衢。
美人邀我饮，清酒开玉壶。
明眸艳红烛，流盻光四隅。
萦风转修袂，逸响级绮疏。
龙香满珠阁，兰气生罗襦。
遗簪复堕珥，笑语相迎扶。
回头问公子，不醉将何如。
皇太后阁六首
苏轼（宋代）

朝罢金铺掩，人闲宝瑟尘。
欲知慈俭德，书史乐青春。
高士咏 其二十七 鲁仲连
吴筠（唐代）

仲连秉奇节，释难含道情。一言却秦围，片札降聊城。

辞金义何远，让禄心益清。处世功已立，拂衣蹈沧溟。
料理小荷池
杨万里（宋代）

侧塞浮荷更泛苔，为芟数路水痕开。
鱼儿便喜新开港，绕去绕来千百回。
诉衷情（宫怨）
谢绛（宋代）

银缸夜永影长孤。香草续残炉。倚屏脉脉无语，粉泪不成珠。双粲枕，百娇壶。忆当初。君恩莫似，秋叶无情，欲向人疏。
清平乐·平原放马
张炎（宋代）

辔摇衔铁。蹴踏平原雪。勇趁军声曾汗血。闲过升平时节。
茸茸春草天涯。涓涓野水晴沙。多少骅骝老去，至今犹困盐车。
登观音台望城
白居易（唐代）

百千家似围棋局，十二街如种菜畦。
遥认微微入朝火，一条星宿五门西。
花犯 重过林家看牡丹
曹溶（明代）

为春忙，名园踏遍，笙歌迹如扫。嫩荫开后，动白袷青鞍，游侣都好。

几时不到城南道。湖漘多弱草。记旧日、小庭莺燕，因他憔悴了。

流苏步障更留人，盛衰翻下涕、洛阳年少。杯待举，妖红湿微传风调。

回车觉、暖香入座，湘箔掩、花房眠乍晓。恐逗起、一眶幽恨，雕栏随世老。
送范仲讷往合肥三首 其三
姜夔（宋代）

小帘灯火屡题诗，回首青山失后期。
未老刘郎定重到，烦君说与故人知。
文鸣报书久不至
邵宝（明代）

江船连夜发蓉湖，三宿封书报尚无。夏榻梦魂便客少，晚舆游兴对僧孤。

惊风骤雨常怀楚，丽水佳山又过吴。欲向诗囊问奇句，瓜州回首渺烟芜。
挽同年李荣斋大令 其二
瞿家鏊（清代）

恩怨鸩媒翻复时，同官叵测祸尤奇。宦无半载生同尽，身有千尤死或知。

鹤吊已虚磨镜具，松风长护墓门碑。天章恤典光泉壤，岂独微臣感激恩。
送王秀才谒池州吴都督
王初（唐代）

池阳去去跃雕鞍，十里长亭百草干。衣袂障风金镂细，

剑光横雪玉龙寒。晴郊别岸乡魂断，晓树啼乌客梦残。

南馆星郎东道主，摇鞭休问路行难。
漫兴 其六
张修府（清代）

三生不作党家姬，略似朝云伴海涯。不合时宜君亦尔，昼添诗课夜临池。
送松江朱焕章之乌程令尹
成廷圭（元代）

新除令尹乌程去，霜落湖田十月初。貂帽锦衣怀印绶，青帘白舫载图书。

到官先谒将军府，省俗仍陪太守车。东望吴淞三百里，莫因莼鲙赋归欤。
越国郑夫人 其二
孙觌（宋代）

旧德遗忠在禁庭，天教华发看升平。两朝偃革从今日，百口同袍共此生。

喜见金葩开大国，悲传玉树锁佳城。魌头直指西州路，猎猎秋风载一旌。
放鹤操
释文珦（宋代）

相彼胎禽兮有志凌霄，翦翎铩翼兮羁縻於笼牢，
为时人之近玩兮中心郁陶。有高人兮逆知其然，
养成羽仪兮纵之於千仞之巅，使全其性兮逍遥乎九天。
九天之高兮穹窿，鹤之乐兮融融，
维高人之德兮与天无穷。
示二子
陆游（宋代）

岂不怀荣畏友朋，一生凛凛蹈春冰。
任真虽笑拘边幅，达节宁容出准绳。
自喜残年如白传，更怜诸子慕崔丞。
耄期尚有江湖兴，顽健人言见未曾。
鲁郡途中遇徐十八录事（时此公学王书嗟别）
高适（唐代）

谁谓嵩颍客，遂经邹鲁乡。前临少昊墟，始觉东蒙长。

独行岂吾心，怀古激中肠。圣人久已矣，游夏遥相望。

裴回野泽间，左右多悲伤。日出见阙里，川平知汶阳。

弱冠负高节，十年思自强。终然不得意，去去任行藏。
归自陶山舟中示暹侄
苏泂（宋代）

钟声四山晚，一舸镜中归。
远舍火明树，寒天露湿衣。
塔高城不禁，林暗鸟畴依。
有句传犹子，吾疏合世违。
仲连兄治南堂
韩维（宋代）

予生乏时用，惟懒性所便。
强輓亦已退，虽鞭讵能前。
有园不盈亩，正在居南偏。
荒埋日失治，坐惜嘉观捐。
伯氏解官守，燕居此回旋。
芟鞠属时暇，斫枯候春妍。
面堂一径直，夹树兰与荃。
畚上艺佳卉，沼盆注清泉。
东风过墙头，朱白争繁鲜。
芬香四飘散，蝶蜂来飞翾。
向时疏懒人，游步始连连。
微勤不少施，胜赏得以专。
才劳拙者逸，此固物理然。
作诗代俳笑，以继南华篇。
金缕曲 和汤冰持醉春原韵
潘榕（清代）

桐阴豪吟快。赏春光、连番小宴，节过挑菜。朋辈情投忘尔我，相契形骸而外。

尽醉绿、裁红描黛。羡煞临川双笔妙，倒词源、潮涌来澎湃。

佳句读，瓣香拜。

怜花生怕游蜂虿。似犹有、少年结习，狂奴故态。漫道潘郎衰鬓白，老去风流尚在。

把诗酒、寻常还债。世事升沉君莫问，乱纷纷、李尽桃僵代。

偏见惯，不惊怪。
纵笔
陆游（宋代）

梦事饱曾经，灵台了不惊。
冤亲同一妄，魔佛两皆平。
应物如风过，投床即鼾声。
晨兴拂几砚，犹恨太劳生。
题六马图二首 其二
林表民（宋代）

龙媒要是龙眠笔，意在能空冀北群。老我惟知赏神骏，何时变化上青云。
新居城二首 其二
孙觌（宋代）

肝胆寥寥楚越分，鼻端不落郢人斤。倚门肮脏无如我，从客雍容孰似君。

一榻方尊徐孺子，千篇不数鲍参军。从今更欲论奇字，载酒重来问子云。
逃户
乐雷发（宋代）

租帖名犹在，何人纳税钱。
烧侵无主墓，地占没官田。
边国干戈满，蛮州瘴疠偏。
不知携老稚，何处就丰年。
山舍偶题
李九龄（唐代）

门掩松萝一径深，偶携藜杖出前林。

谁知尽日看山坐，万古兴亡总在心。
送朱丞
王十朋（宋代）

一片秋怀似乱云，不堪行客话离群。红莲绿水尚留我，钜竹老槐深忆君。

千里从今遥共月，一樽何日更论文。好将平昔家传学，勉力登朝立世勋。
题丁氏松涧图
邓文原（元代）

天目之峰凌紫烟，下周林壑纡长川。清池斗绝涵倒景，神运直自疏凿先。

彼美幽贞庐，閒房曲奥辛夷荃。苍官手植经几年，灵虬夭矫今参天。

门前朝流暮流水，但闻激石泻濑鸣溅溅。山人养真衡茅下，有书可读琴可弦。

意行清涧曲，长啸松风前。山月出林高，溪花弄春妍。

仙人歌来夜将半，天空鹤唳山凄然。飙尘大笑狂驰子，口诵丹诀传真玄。

我欲从之结邻屋，得疏药圃谋芝田。
双凤清远堂
释妙声（明代）

因读朱桓清远记，知有祇园清远堂。华云时到五天竺，梧月曾栖双凤凰。

曲槛弹棋春昼永，疏帘散帙午风凉。欲题好句浑难觅，除是高僧俗姓汤。
次韵游橘陂 其二
韩驹（宋代）

缓寻随父老，偷折饫僮奴。的皪连僧舍，馨香到客厨。

题诗郡丞至，问俗使华俱。只道千缣易，良田岂易图。
苏先生诗云芒鞋青竹杖自挂百钱游何事春山里
张耒（宋代）

斋心礼仙圣，不是爱山游。
山中笑何等，白发故诸侯。
句
张亢（魏晋）

张亢触墙成八字，王琪望月叫三声。
偈颂一百零四首
释绍昙（宋代）

合水和泥，打成一片。
脱却胚腪，重加煅炼。
渗漏全无盖覆人，平地升高乘快便。
若非众手力扶持，心印蒙尘，
光难发现。美则美矣，
只如古人道，明堂瓦插檐。
县境不雨数遣比丘祷佛於庙祀龙於社皆不雨闻
毛滂（宋代）

自酌椒浆酹紫渊，步虚声彻羽衣翩。
坛心月冷刑鹅俎，雨脚风摇浴狶天。
百里饱看红{左禾右罢}稏，一杯轻愧黑蜿蜒。
韦编漫记经纶事，老对云雷却惘然。
栀子花
范当世（清代）

碧叶衔葩孰浅深，人天浑合到如今。一从白地腾枝出，日对青天倚树吟。

光景谁能驻窗隙，吾身真合老墙阴。朱栏火炙衣尘满，惜此渊渊抱冻心。
和从叔禄愔元日早朝
李元操（唐代）

铜浑变秋节，玉律动年灰。暧暧城霞旦，隐隐禁门开。

众灵凑仙府，百神朝帝台。叶令双凫至，梁王驷马来。

戈鋋映林阙，歌管拂尘埃。保章望瑞气，尚书免火灾。

冠冕多秀士，簪裾饶上才。谁怜张仲蔚，日暮反蒿莱。
金精
刘韫（宋代）

空山何代落星躔，今作阳灵小洞天。试觅丹梯攀绝壁，遥寻绛阙在层巅。

霜戈杂沓兵初合，霞佩飘摇女已仙。灵迹羽人同指点，身轻我欲便凌烟。
风物吟 其七
郑大枢（清代）

夺采抡元喝四红，月明如水海天空。野桥歌吹音寥寂，子夜挑灯一枕风。
夜赏春寄敦复
徐积（宋代）

莫道山阳官苦辛，大夫未是不閒人。昼来琴上披寻曲，夜入花閒点检春。

拖袂带归香满袖，回灯引去蝶随身。高才自有风流格，吟作吴谣事最新。
东门外观刈熟，民间租米船相衔入门，喜作二
范成大（宋代）

潮到灵桥绿绕船，海边力穑屡丰年。
淡青山色深黄稻，恰似胥门九月天。
宫词 其八十八
赵佶（宋代）

五谷丰穰广有秋，漕司连络奏年收。籍田得驾循常典，泼麦园中结绮楼。
城阳公主卜繇
佚名（唐代）

二火皆食，始同荣，末同戚。
贺新郎
张榘（宋代）

枌社新相识。恍瞻君、丰神气貌，飘然仙白。笔底三江鲸浪注，胸飘一瓯冰雪。怎不做、龙门上客。坎止流行元无定，敢一朝、挨却尘泥迹。且剩把，锦云织。
试看自古贤侯伯。一时间、失虽暂失，得还终得。儋石空无君家事，百万付之一掷。渐养就、抟风鹏翼。任你祖鞭先著了，占鸥天、浩荡观浮没。挈富贵，等儿剧。
题远公经台
祖咏（唐代）

兰若无人到，真僧出复稀。苔侵行道席，云湿坐禅衣。

涧鼠缘香案，山蝉噪竹扉。世间长不见，宁止暂忘归。
闲园独赏（因梦得所寄蜂鹤之咏，因成此篇以和之）
白居易（唐代）

午后郊园静，晴来景物新。雨添山气色，风借水精神。

永日若为度，独游何所亲。仙禽狎君子，芳树倚佳人。

蚁斗王争肉，蜗移舍逐身。蝶双知伉俪，蜂分见君臣。

蠢蠕形虽小，逍遥性即均。不知鹏与鷃，相去几微尘。
禊日效兰亭体二首 其一
陈子壮（明代）

春服既成，少长乃携。遨游天地，万物一齐。羲皇不逖，觞咏于斯。

仁智高深，乐尔忘归。
惜春 其二
韦骧（宋代）

二月已破三月来，吟诗空忆少陵才。檐前有意残花堕，云里无情旅雁回。

何处轮蹄蹂芳草，谁家丝管上高台。吾侪局外添婴绕，此段襟怀强自开。
晏起
李纲（宋代）

清明已过初短宵，春气困人如浊醪。

院深人静不知晓，虚堂一枕方陶陶。觉来红日高三丈，竹影扶疏风叶响。

披衣散发久逍遥，髣髴枕痕犹颊上。却思昔簉鹓鹭班，每听朝鸡长惨颜。

戴星侵月未为苦，冲风冒雨长艰难。何如谪堕溪山里，钟鼓不闻春睡美。

先生梦觉本来齐，更与睡乡重作纪。
已亥年十月十七大雪
杨亿（宋代）

六出俄呈瑞，三农始告休。
兔园陈旨酒，金屋御重裘。
垅麦青犹短，臯兰紫尚稠。
严飚一夕起，瑞霰满空浮。
林逈琼花吐，峰孤玉笋抽。
疏鳞镂屋瓦，净练曳溪流。
北户寒威盛，南方沴气收。
时和人富寿，卒岁好优游。
雨中花 采石矶怀古
薛彬（清代）

四望兼天冰雪。峭壁棱棱奇绝。滚滚江流，重重烟树，多少蛟龙穴。

石顶狂呼倾酒歠。仰看山间明月。请说与游人，排空银练，都是英雄血。
题王云樵出猎图 其二
姚承恩（清代）

谁写丰神上素绡，书生意气直千霄。霜飞大漠苍鹰健，日落平原骏马骄。

文思定能惊玉署，壮游常自戴金貂。归来刺饮黄獐血，聊作消寒酒一瓢。
竹枝词九首
刘禹锡（唐代）

四方之歌，异音而同乐。岁正月，余来建平，里中儿联歌《竹枝》，吹短笛，击鼓以赴节。歌者扬袂睢舞，以曲多为贤。聆其音，中黄钟之羽，其卒章激讦如吴声，虽伧儜不可分，而含思宛转，有《淇奥》之艳。昔屈原居沅湘间，其民迎神，词多鄙陋，乃为作《九歌》，到于今荆楚鼓舞之。故余亦作《竹枝词》九篇，俾善歌者飏之，附于末，后之聆巴歈，知变风之自焉。

白帝城头春草生，白盐山下蜀江清。
南人上来歌一曲，北人莫上动乡情。

山桃红花满上头，蜀江春水拍山流。
花红易衰似郎意，水流无限似侬愁。

江上朱楼新雨晴，瀼西春水縠文生。
桥东桥西好杨柳，人来人去唱歌行。

日出三竿春雾消，江头蜀客驻兰桡。
凭寄狂夫书一纸，家住成都万里桥。

两岸山花似雪开，家家春酒满银杯。
昭君坊中多女伴，永安宫外踏青来。

城西门前滟滪堆，年年波浪不能摧。
懊恼人心不如石，少时东去复西来。

瞿塘嘈嘈十二滩，此中道路古来难。
长恨人心不如水，等闲平地起波澜。

巫峡苍苍烟雨时，清猿啼在最高枝。
个里愁人肠自断，由来不是此声悲。

山上层层桃李花，云间烟火是人家。
银钏金钗来负水，长刀短笠去烧畲。
小重山
毛熙震（五代）

梁燕双飞画阁前，寂寥多少恨、懒孤眠。

晓来闲处想君怜，红罗懒、金鸭冷沉烟¤

谁信损婵娟，倚屏啼玉箸、湿香钿。

四支无力上秋千，群花谢、愁对艳阳天。
碧山复旧社喜作
莫同（明代）

诘旦饰仆夫，乘春寻旧山。扬舲渡莲蓉，九点青烟鬟。

祁祁啸徒侣，相见俱开颜。仲春梅未落，布席瑶林间。

行厨出芳醑，僧灶飏茶烟。合坐循齿序，嗣德歆前贤。

新规出意创，义例楣间悬。嚣尘喜远隔，逸思来无端。

吾侪惜短景，觞咏有余欢。
陈达献菊花求颂
释印肃（宋代）

满地风光未足奇，霜前秋后吐金枝。
灵山亲举唯迦叶，今日陈来众共知。
不独陶生时节用，转为华藏供阿弥。
閒见定归依彼岸，方知此日献花时。
往在东武与人往反作粲字韵诗四首今黄鲁直亦
苏轼（宋代）

苻坚破荆州，止获一人半。
中郎老不遇，但喜识元叹。
我今独何幸，文字厌奇玩。
又得天下才，相従百忧散。
阴求我辈人，规作林泉伴。
宁当待垂老，仓卒收一旦。
不见梁伯鸾，空对孟光案。
才难不其然，妇女厕周乱。
世岂无作者，于我如既盥。
独喜诵君诗，咸韶音节缓。
夜光一已多，矧获累累贯。
相思君欲瘦，不往我真懦。
吾侪眷微禄，寒夜抱寸炭。
何时定相过，径就我乎馆。
飘然东南去，江水清且暖。
相与访名山，微言师忍粲。
督祖显和章
章甫（宋代）

孙侯二尺短檠前，何啻颂诗三百篇。
金銮玉堂未归去，聊结江湖山水缘。
官闲不复弄朱墨，胜日过门无恶客。
春风快马紫游韁，花底黄鹂尽相识。
酒酬谈辩翻波澜，得句全胜得好官。
我亦从来有诗癖，撚髭一字吟难安。
不知辛苦竟何益，闻道何妨死今夕。
他年傥使无知音，盈编不作一钱直。
日来颇怪诗筒迟，恐君豫办磨崖诗。
中原窟穴尚狐兔，未应便草閒居赋。
又次韵四首
张嵲（宋代）

异世如张贽，深居似敬通。
致身宁有意，觅句恐无功。
世事忘言外，群情一笑中。
诗书犹可咏，吾道未终穷。
广胜寺
王荀（宋代）

重游萧寺十年过，四望风烟景若何。东北岭高明月绕，西南川远夕阳多。

地饶胜概连灵岳，民足丰年藉绿波。却笑山僧无忌惮，一生安处在巍峨。
送吕主簿还任永丰
方回（元代）

吾友陆太初，擢第岁丙辰。
同舟下歙滩，群英对枫宸。
于时程讷下，中书秉洪钧。
拔我魏静翁，丞郎厕朝绅。
明年去其位，出使洞庭滨。
回也实同行，两见桃源春。
己未入江险，鄂城飞战尘。
近岁亡国下，再造夸庚申。
金陵留举子，始获识伟人。
公年二十三，太初之馆宾。
回年三十回，太初之乡乡。
四十六载别，世事难具陈。
后岁公七袠，明年我八旬。
雪髯对举酒，谈诗如有神。
健笔涸湖海，便腹罗星辰。
匪玉亦匪珠，自有席上珍。
近世浇薄俗，百伪无一真。
二老举措间，复还天地淳。
醉乡辟坦途，永无荆与榛。
傍观果孰识，无怀葛天民。
一邑主簿领，内省忘屈伸。
归隐匡庐峰，寄雁或可频。
句
李如箎（宋代）

缫车篱落桑阴尽，土鼓乡亭稻叶青。
蝶恋花 曲院荷风
莫璠（明代）

五月凉风来曲院，绿水芙渠，红白都开遍。风递荷香情不断，采莲舟过歌声缓。

醉折碧筒供笑玩，翠盖红绡，高下翻零乱。向晚新凉生酒面，六铢衣薄停纨扇。
次韵方去言用予喜归韵见寄三首
方回（元代）

笔法君追宝晋斋，禅机我愧老蒲鞋。
尝僚台阃相知旧，得友江山到处佳。
铁马尘高频极目，锦鳞音断岂忘怀。
亦思竹底陪溪逸，人品终疑未易侪。
感花
吴芾（宋代）

嗟我明年是七旬，此生能见几番春。
凭谁为补青天漏，放出春光处处新。
咏史 其三 蔡邕
陈普（宋代）

百日慈明位上台，三朝何害历三台。伯喈随逐金华盖，也为诸公衮衮来。
送赵季文之湖州知事二首 其二
胡助（元代）

骏马行翩翩，青丝络锦鞯。美人向何处？言往苕之壖。

苕溪绕城春水发，楼阁重重花漠漠。酾酒哦诗掀紫髯，水精宫里芙蓉幕。

弁山如龙天际来，七十二朵青莲开。小娃双歌荡舟剧，沤波滉漾青于苔。

君不见王孙宅，百年乔木高千尺。愿君种德及湖民，会见高文勒贞石。
与道按田至湖山有诗凡九章次其韵 毛公坛观
沈与求（宋代）

山脊层坛古，松根曲径微。衣冠久已化，殿阁自相辉。

乔木交加合，闲云自在飞。无端雪髯老，犹效鹤重归。
寄慈溪赭山寺主僧如岳
陈著（宋代）

薄俗久沦胥，交心独抱初。
孤岑千嶂外，两载几行书。
岁晚梅花瘦，江空雁影疏。
相逢不相见，近况定何如。
和酬张井见赠
魏野（宋代）

溪上闲居四十春，春溪兰佩蕙为绅。
自知吟咏非经济，谁道机谋学渭滨。
三尺焦桐胜面友，数家老叟是比邻。
少年多谢携诗什，来访疏慵潦倒人。
四威仪
释师范（宋代）

山中坐，习闲成懒惰。
少献花，但见猿偷果。
前汉门。再吟
周昙（唐代）

重赋严刑作祸胎，岂知由此乱离媒。

家传揖让亦难济，况是身从倾篡来。
紫牡丹二首
杨万里（宋代）

万花不分不春妍，至竟专春是牡丹。
紫锦香囊金屑暖，翠罗舞袖掌文寒。
恨无国色天香句，借与风绦日萼看。
家有洛阳一千朵，三年归梦绕栏干。
率饮亭二十绝 其十四
王十朋（宋代）

交游聚散中，身世浮沉里。观书悟昨非，把酒知今是。
秋雨初霁天高气清独游山间意欣然乐之因和渊明游斜川诗以纪其事
李纲（宋代）

岁律忽晼晚，我生感行休。雨馀秋气清，策杖成独游。

苍苍松桂合，中有清浅流。放怀似樵者，忘机狎飞鸥。

顾我疏散姿，自合在一丘。但恨尚羁束，块处无朋俦。

独酌谁与共，独歌谁与酬。此独有至乐，当有知者不。

盗贼纷满眼，世故端百忧。置之且勿道，独乐未易收。
题陈秀才溪山佳趣
戴表元（宋代）

城郭寻寻尽，溪山宛宛来。
同谁迁蜡屐，为子破苍苔。
书欲斓斑设，花须烂熳开。
赵郎题墨妙，烟雾眼中开。
六月二十四日雨后苦热作
林希逸（宋代）

今年一旱热良苦，既雨才晴热如故。桔槔暂閒稍解忧，赤日当空蒸湿土。

晚田切切更望霖，早禾已失十四五。溪泉渐涸众撮眉，老我垂头汗如雨。

有身有患信可怜，亦既忧农还畏暑。
至后四日偕郑少参谒孔明祠
陆深（明代）

丞相祠堂特地过，仲冬风日更柔和。时随运去终应尔，事与心柔独柰何。

庭树不凋栖燕雀，江流有恨泣蛟鼍。唐碑汉署青山下，过客留题积渐多。
题苏子瞻翰墨
郭麟孙（元代）

山头崒嵂侵霄汉，片幅之间据其半。河水盘旋寒玉贯，云气濛濛中截断。

峰峦回合平若接，山城嵯峨耸楼观。下有森森林木灌，隐约浮空露纤巘。

沙平野旷征途远，行人凌竞马欲汗。天机满前呈烂熳，浓墨如新笔凌乱。

浑沌凿空太极判，元气淋漓风雨散。若非定以范宽断，谁能展此奇手段。

玉堂老仙重称赏，绝笔当为古之冠。牙签玉轴宜倒看，纵得千金慎勿换。

老眼摩挲获珍玩，不敢留题只惊叹。
弟伋归宁
杨亿（宋代）

一夕西风木叶飞，长安久客念庭闱。
去随塞雁衔臣远，归值家鸡啄黍肥。
负郭生涯同季子，澄江诗景必玄晖。
帝城紫陌多尘土，免化轻云白紵衣。
雨二首
杜甫（唐代）

青山澹无姿，白露谁能数。片片水上云，萧萧沙中雨。

殊俗状巢居，曾台俯风渚。佳客适万里，沈思情延伫。

挂帆远色外，惊浪满吴楚。久阴蛟螭出，寇盗复几许。

空山中宵阴，微冷先枕席。回风起清曙，万象萋已碧。

落落出岫云，浑浑倚天石。日假何道行，雨含长江白。

连樯荆州船，有士荷矛戟。南防草镇惨，沾湿赴远役。

群盗下辟山，总戎备强敌。水深云光廓，鸣橹各有适。

渔艇息悠悠，夷歌负樵客。留滞一老翁，书时记朝夕。
秋怀五首 其二
鲍溶（唐代）

秋晓客迢迢，月清风楚楚。草虫夜侵我，唧唧床下语。

流年白日夜，微愿不我与。心如缫丝纶，展转多头绪。

凭觞散烦襟，援瑟清夜拊。回感帝子心，空堂有烟雨。

丝减悲不减，器新声更古。一弦有馀哀，何况二十五。
题陈高十所藏冬青枝上白头翁画
戴表元（宋代）

飞高得珍丛，青子饥可食。
不知何忧愁，二鸟头亦白。
道人天机深，清斋意相许。
赖汝不能鸣，一鸣嫌杀汝。
送辛吉甫常州觐省
陈羽（唐代）

西去兰陵家不远，到家还及采兰时。

新年送客我为客，惆怅门前黄柳丝。
遣愁
杨承禧（清代）

流水何尝舍，春风不肯豪。野晴新树直，池雨暗泉高。

多病悦人健，观生知己劳。愁来莫强酒，一盏即酕醄。
句
吴涛（宋代）

心缘黄纸红旗动，气为青云白石降。
水调歌头 其三 寿王汝良
刘过（宋代）

文采汉机轴，人物晋风流。丈夫有此，便可谈笑觅封侯。

试问湘南水石，今古阅人多矣，曾见此公不。名姓出天上，声誉塞南州。

斩楼兰，擒颉利，志须酬。青衫何事，犹在楚尾与吴头。

闻道长安灞水，尽是三槐风月，好奉板舆游。此曲为君寿，为我唤歌喉。
浔阳送弟昌峒鄱阳司马作
李白（唐代）

桑落洲渚连，沧江无云烟。寻阳非剡水，忽见子猷船。
飘然欲相近，来迟杳若仙。人乘海上月，帆落湖中天。
一睹无二诺，朝欢更胜昨。尔则吾惠连，吾非尔康乐。
朱绂白银章，上官佐鄱阳。松门拂中道，石镜回清光。
摇扇及于越，水亭风气凉。与尔期此亭，期在秋月满。
时过或未来，两乡心已断。吴山对楚岸，彭蠡当中州。
相思定如此，有穷尽年愁。
庚子九月十四日陪芳洲观山中泉石次韵
徐瑞（宋代）

问酒竹篱深，寻诗土花碧。石上更盘桓，长啸情何极。
毕叔文以双头白莲送程士和录唱酬诗以求次韵
赵蕃（宋代）

是间何处有涟漪，况复双莲为出奇。
要使惔焚成一洗，政须冰雪露多姿。
折来不许从君玩，赋就空能唤我为。
已见神人出姑射，定烦朝日避咸池。
赠禅僧
马戴（唐代）

弟子人天遍，童年在沃洲。开禅山木长，浣衲海沙秋。

振锡摇汀月，持瓶接瀑流。赤城何日上，鄙愿从师游。
负暄四首 其三
刘敞（宋代）

被褐暖不足，负暄温有馀。内惭意气狭，婉娈在庭除。

清晨倚西楹，夕暮守东隅。常恐浮云起，冰雪不须臾。

靳靳怀薄愿，安得留飞乌。
送陆子静删定宫使
杨万里（宋代）

朝路江西不十人，又看一个奉仙真。
可怜议论长倾坐，不管声仙鲜误身。
若忆去年郊祀日，与渠并辔笑谈春。
何时相赴沧洲去，雪笠风蘘钩白苹。
万年欢 济武命饮白鹿泉亭再叠前韵
曹溶（明代）

玉局无尘，又邀宾十洲，分赋甜雪。吴练天门，曾睹布帆南发。

襆被澄湖上下，信只有、三冬奇绝。寒威紧、勒住花期，此番疑锻柔骨。

槌床放歌未歇。羡盘空硬句，风调全别。除却相如，余子碌碌常物。

犹怪毫成五彩，不肯赋、鸦头香袜。他年记、瑞石流光，草堂人倚斜月。
晓出海会过新溪渡
张镃（宋代）

喧喧人语俶行装，广殿灯寒暗古廊。桥截漫滩收夜色，路经层古吐朝阳。

鳞差白石中流见，栉比篬筠夹坞香。爽气正浓诗兴薄，归途应愧挈空囊。
百字令 题江西吴退庵先生诗草
熊琏（清代）

愁中展卷，讶伤心字字，穷途滋味。时俗争高薪米价，纸上珠玑不贵。

孤棹空江，荒山斜日，木叶纷纷坠。艰辛客况，白头未了尘累。

说甚吊古评今，吟风叹月，都是才人泪。恸哭文章才绝世，清澈一泓秋水。

笑口难开，赏音有几，只合沉沉醉。苍茫独咏，瑶笙原吹鹤背。
送刘简之兄弟赴省
王庭圭（宋代）

弟兄连榜俱高荐，正遇龙飞急诏求。兰省深严清禁近，丹梯曾上广寒游。

岂惟一举两黄鹄，便好同修五凤楼。草绿江南旧行路，春风归马控双虬。
枫桥诗
陈舜俞（宋代）

二十送上乡老书，白发堂上欢愉愉。
岐亭酒罢不忍别，二百馀里来姑苏。
枫桥古岸冬十月，霜风切骨草木枯。
拜起欲去更付嘱，携手泫然双泪珠。
明年偶中崇政第，赤城山下欣迎扶。
穹苍不与夺荣养，星霜未周罹明诛。
颜色不见已三岁，肝血泣尽留形躯。
隐沦无业养慈老，骫骳又作卑官图。
还道枫桥旧别地，依依风物春阳敷。
人烟山色一如昨，齿发独改亲则无。
万杵入心交落涕，水边且欲留行橹。
平生一天已无戴，纵得寸禄何为娱。
时乎穷达又未决，行矣愿报生前劬。
熙宁祀皇地祇十二首 其一 迎神用《导安》。
郊庙朝会歌辞（宋代）

昭灵积厚，混混坤舆。配天作极，阴惨阳舒。齐明荐享，百福其储。

庶几来止，风马云车。
送熊茂初驾部贬浙江
刘克正（明代）

掩泣长辞供奉班，孤臣何日返燕山。但论道直宜三黜，谁为排空叩九关。

白傅井泉堪自酌，苏公堤柳易追攀。谪仙自昔栖迟地，愁绝西风损旧颜。
【双调】寿阳曲·答卢疏斋
珠帘秀（元代）

【答卢疏斋】山无数，烟万缕，憔悴煞玉堂人物。倚篷窗一身儿活受苦，恨不得随大江东去。
【冬季会黎正卿分司席上】开年近，酿酒醇，是谁传竹边梅信？小斋中主宾三四人，旋蒸来醉乡风韵。
答东阁
刘植（宋代）

盎乏储空谩自豪，掬泉当酒味尤高。
卖文近觉马卿倦，脱赠今无范叔袍。
松下耕樵相尔汝，人间膏火自煎熬。
荆山山里山如壁，壁罅犹堪种碧桃。
建炎丞相成国吕忠穆公退老堂诗二首 其二
薛弼（宋代）

卜筑追寻九老游，江南最好是丹丘。乞将金鼎调元手，暂向磻丹理钓舟。

东阁蚤延天下隽，画堂春锁海中洲。他年共看车书一，举目山河笑楚囚。
次韵朱琳天球
赵鼎臣（宋代）

河鼓仙人喜欲狂，云軿稍渡汉中央。应嗟此夜成弦筈，又待明年换雪霜。

乞巧本非吾辈事，追欢已属少年场。可怜愁杀朱夫子，竟夕哦诗仰屋梁。
送友人东归
张乔（唐代）

远涉期秋卷，将行不废吟。故乡芳草路，来往别离心。

挂席春风尽，开斋夏景深。子规谁共听，江月上清岑。
畴依
王柏（宋代）

於穆文王，顺帝之则。
身蒙大难，小心翼翼。
三分有二，以服事殷。
可谓至德，万邦仪刑。
余将南归燕赵诸公子携妓把酒钱别醉中作把酒
汪元量（宋代）

君把酒，听我歌。
君不见陌上桑，鹑奔奔兮鹊疆疆。
高堂今夕灯烛光，燕姝赵女吹笙簧。
君把酒，听我歌。
美人美人美如此，倾城倾国良有以。
周惑褒姒烽火起，纣惑妲己贤人死。
君把酒，听我歌。
汉家之乱吕太后，唐家之乱武则天。
魏公铜台化焦土，隋炀月殿成飞烟。
君把酒，听我歌。
美人美人色可食，美人美人笑可爱。
美人命薄争奈何，美人色衰相弃背。
美人一笑难再得，美人绝色今何在。
君不见马嵬坡下杨太真，天生尤物不足珍。
那及唐虞九妇人，千古万古名不湮。
题李氏双节卷
冯光裕（清代）

管涔高巀嶪，淑气何蜿蟺。郁积既云久，笃生闺中贤。

李氏有二既，中道失所天。一既诞两雏，一既影独怜。

文葆既互负，厕牏既共湔。及长戏既侧，不知所出焉。

午夜课儿读，刀尺音琅然。皎皎双琼枝，焜耀二既前。

菁莪化雨洽，循卓蜚声宣。文孙复竞奋，鹗荐秋风便。

伟哉二既节，堂构岂不延。龙缣贲幽壤，丰碑表新阡。

以兹酬既德，讵足垂千年。姓氏列贞珉，声诗形管弦。

庶几畀高风，永峙管涔巅。愧非刘更生，列女将谁传。
咏月
黄幼蘩（清代）

清切空阶月，相依欲二更。寂喧非一致，千秋同此明。

萧萧庭中女，俯仰触中情。对此令人远，况乃兼秋声。

浅深各有感，今昔宁无惊。秋在孤吟外，愁从何处生。

人生有代谢，万物有衰荣。茫茫乾坤里，相积为愁城。

欲挽西江水，一洗万古情。虚窗来素影，清泪落寒檠。
园中新叠假山
葛立方（宋代）

万花争放辟彊园，九仞功成对竹轩。鳌负崇基凌象纬，虎蹲深径列儿孙。

栏雕结绿笼芳砌，树剪琉璃破绿痕。水递畦丁飞瀑堕，烟吹童子乱云屯。

日晞绝顶金茎露，雨涨虚坳玉女盆。只欠五城楼十二，便应人指是昆崙。
泊枞阳眺览盛唐遂忆汉武之游
欧大任（明代）

行役届皖城，放舟下枞阳。原隰郁膴膴，江波浩汤汤。

忆在元封中，君王狩朱方。大江深且广，及兹一苇航。

慷慨盛唐歌，意气临八荒。弯弧射蛟台，皇武何可当。

六龙奋遨游，宝鼎开灵昌。八骏将安归，黄竹悲哉伤。

宸游事既往，六合无回光。春沙莽草露，洲曲鸿雁翔。

不见楼船还，空馀蕙兰芳。追昔有虞氏，恭己垂衣裳。

缦缦卿云飞，跄跄仪凤翔。圣人重无为，君子贵豫防。

览古动悽恻，延伫增彷徨。
哭栖白供奉
林宽（唐代）

侍辇才难得，三朝有上人。琢诗方到骨，至死不离贫。

风帐孤萤入，霜阶积叶频。夕阳门半掩，过此亦无因。
题周公益墨迹
孛朮鲁翀（元代）

今观益公帖，老气肃锋铓。孙氏青毡永，宜开宝墨堂。
舟行杂咏 其五
顾奎光（清代）

孤帆水驿遥，荒村风景暮。中夜万感集，况乃听风雨。

自顾樗散材，本阙经世务。劳劳营斗米，仆仆竞长路。

未能立脩名，仍随俗所骛。怀抱向谁倾，古人鉴情愫。
戏咏端州石砚放言
黎遂球（明代）

我闻自昔盘古既开乾坤异，爰以轻清为天重浊为地。

惟有磊磊落落之石质重而韵清，在乎山水之间各安置。

奈何天无石，肆有触之崩而柱折。有女娲取而炼以补之，所馀者青玄赤白皆分别。

迨夫百千万年，有祖龙骑之向东，而端州之石亶称奇绝。

此石当时既补天，至今天色尚依然。云胡得此以为砚，我想女娲岂难煮而燥之，乃听其益笔发墨呵气则泉。

吁嗟乎，女娲何不悟补天之微理，惜也此彼不知此。

粤自苍颉作书混沌凿，伏义八卦聊为尔。而乃上典谟，下风史。

民伪兹，圣人死。东家老儒炼六经以补之，而大儒曰仁，小儒曰理。

岂若太古三民，不相往来而已。祖龙焚书亦似矣，而何复有管城子。

管城子，舍此石而不可得。又千百年，而山之混沌是与人而俱蚀。

八分变体点画便，遂使君子小人交相美其文墨。

尔来文妖墨祟皆绝奇。家家书，人人诗。宝此一片石，而矻矻然仰天而思。

镂心刻骨，以裂此浑浑之元气。吁嗟乎，我欲补之，而几夜可补也。

我欲毁此石以补之，夫谁解其意者。我闻石之精，与三皇五帝在天之灵而俱愁。

夫何寸裂我石，而圣人之糟粕，尽以供伪儒之摹写。

岂不闻当尧之时水逆行，泛滥于天下使禹治之。

巨灵一擘，水皆东泻。夫石可擘，则亦可取而为砚。

禹若曰，余知其然。肆任土作贡，惟有怪石浮磬，与筱簜竹箭。

无毛颖管，无砚田片。何意于今数千年，山灵剥面谁为怜。

我今一片大于拳，取而怀之袖中。是亦伪儒之流也。

安得圣人尽驱此衣冠之盗，置之标枝野鹿之田。

使之思悠悠，腹便便。礼仪三百，威仪三千，还之未始有始之前。

谁为福始，谁为祸先。无表无得，日出而作，日入而眠。

我亦投此石于众人，众人不受，投彼女娲，女祸亦不必以供其补天。

夫何使我与文妖墨祟争此一片石，不耕获不菑畬，惟蠡测夫脉望之残编。
溪居
止庵法师（明代）

红叶如花翠竹低，风烟重叠护幽栖。
午鸡喔喔连他境，一犬嘹嘹隔此溪。
秋水放船天上下，夕阳倚杖陌东西。
如何野店山桥外，又送行人过马蹄。
薄媚（第四催拍）
董颖（宋代）

耳盈丝竹，眼摇珠翠。迷乐事。宫闱内。争知。渐国势凌夷。奸臣献佞，转恣奢淫，天谴岁屡饥，从此万姓离心解体。

越遣使。阴窥虚实，蚤夜营边备。兵未动，子胥存，虽堪伐、尚畏忠义。斯人既戮，又且严兵卷土，赴黄池观衅，种蠡方云可矣。
听邻女吟
李涉（唐代）

含情遥夜几人知，闲咏风流小谢诗。

还似霓旌下烟露，月边吹落上清词。
读长恨辞
李觏（宋代）

蜀道如天夜雨淫，乱铃声里倍沾襟。
当时更有军中死，自是君王不动心。
和师言穷居即事韵二首 其一
袁易（元代）

城郭烟花裹屋庐，萧然谁识范莱芜。借居种竹怜君达，筑室移山笑我愚。

坐久眼看乌几绽，醉来头向墨池濡。壮心纵复都销尽，未害狂歌击唾壶。
颂古十八首
释宝印（宋代）

衲僧悟易要迷难，无限渔翁失钓竿。
点铁成金犹自可，点金成铁太无端。
晓
魏野（宋代）

露侵短褐晓寒轻，星斗阑干野外明。
寂寞小桥和梦过，豆花深处草虫鸣。
嵩山二十四咏 其八 狮子峰
楼异（宋代）

苍苔藤蔓饰须眉，狮子标形是与非。果解嚬呻作哮吼，窟中狐兔定魂飞。
阳春曲
史达祖（宋代）

杏花烟，梨花月，谁与晕开春色。坊巷晓愔愔，东风断、旧火销处近寒食。少年踪迹。愁暗隔、水南山北。还是宝络雕鞍，被莺声、唤来香陌。
记飞盖西园，寒犹凝结。惊醉耳、谁家夜笛。灯前重帘不挂，殢华裾、粉泪曾拭。如今故里信息。赖海燕、年时相识。奈芳草、正锁江南，梦春衫怨碧。
酬君贶和景仁对酒见寄三首·上侍中
司马光（宋代）

何事挂冠客，至今留帝台。
红尘终可厌，青眼不长开。
春路半销雪，寒枝初破梅。
南园虚客席，洒扫望公来。
初至海南呈张子修安抚
释德洪（宋代）

南来稍复召惊魂，知有留侯异代孙。未即解衣甘九死，试令骑马赋千言。

琼山有月光相射，玉海无风浪自翻。戏下应传获罗什，秃头争看戴华轩。
和杭堇蒲海幢丈室坐雨韵
魏大振（清代）

曲径通幽任意寻，雨来丈室净尘襟。花怜天女缤纷散，句学诗人断续吟。

桑下忏除三宿恋，西窗枨触十年心。饱听已堕声闻果，莫怪疏钟响易沉。
即来
黄庭坚（宋代）

先去岂长别，後来非久亲。
新坟将旧冢，相次似鱼鳞。
茂陵谁辨汉，骊山讵识秦。
千里与昨日，一种并成尘。
定知今世士，还是昔时人。
乌用取他骨，复持埋我身。
诉衷情（渔父家风、醉中赠韦道士）
苏庠（宋代）

杖头挑得布囊行。活计有谁争。不肯侯家五鼎，碧涧一杯羹。

溪上月，岭头云。不劳耕。瓮中春色，枕上华胥，便是长生。
奉和立春游苑迎春应制
卢藏用（唐代）

天游龙辇驻城闉，上苑迟光晚更新。瑶台半入黄山路，

玉槛傍临玄霸津。梅香欲待歌前落，兰气先过酒上春。

幸预柏台称献寿，愿陪千亩及农晨。
瑞香花新开五首
杨万里（宋代）

老子观书倦，昏然睡思来。
梦中谁唤醒，牖外瑞香开。
只道花头细，能追国艳回。
殷懃伴幽独，渠与一瓶梅。
宴黄倅乐语口号
牟巘五（宋代）

向来南岳凤曾鸣，再驾缇屏又一星。
文物君谟丹荔谱，江山白一百花亭。
舂容相与频呼斚，肯綮争看妙发硎。
紫橐青氊吾旧物，孔鸾行矣集明廷。
偶感 其二
万邦荣（清代）

成败何足论，英雄自有真。
据迹鼓唇舌，千秋一酸辛。
不见屠狗辈，乘时灭强秦。
卧龙思复汉，赍志何曾申。
朝士戏任毂
佚名（唐代）

云林应讶鹤书迟，自入京来探事宜。
从此见山须合眼，被山相赚已多时。
精卫·万事有不平
顾炎武（明代）

万事有不平，尔何空自苦。
长将一寸身，衔木到终古？
我愿平东海，身沉心不改。
大海无平期，我心无绝时。
呜呼！君不见，
西山衔木众鸟多，鹊来燕去自成窠。
初秋
邵雍（宋代）

夏去暑犹在，雨余凉始来。
堦前已流水，天外尚惊雷。
曲几静中隐，衡门闲处开。
壮心都已矣，何事更装怀。
次韵蔡儒效见寄
释德洪（宋代）

独宿圆庐意自清，夜凉林木寂无声。镜中白发今慵剃，梦里浮华已懒争。

故国别来空好境，旧游谁共读题名。遥知他日重相见，握手应惊太瘦生。
茶中杂咏·茶鼎
皮日休（唐代）

龙舒有良匠，铸此佳样成。
立作菌蠢势，煎为潺湲声。
草堂暮云阴，松窗残雪明。
此时勺复茗，野语知逾清。
吏隐山
詹迥（宋代）

五云古色邑，维东有崇山。
群峰几罗列，一水相回环。
李侯筑崇台，吏隐于其间。
斯人不可见，篆蚀苔文斑。
我来访遗迹，临风发长叹。
洗尊挹醽醁，落日犹忘还。
送贺子忱吏部福建漕
张扩（宋代）

矫矫中年勇退身，寻盟省户定缘贫。风流未用老三径，谈笑犹缘漕七闽。

丹荔压枝收白晒，乳芽登焙荐青春。不应例作粗官看，下语须防笔有神。
宴留
罗愿（宋代）

坐对崆峒帅府开，尚书元是济川材。才看剑履从天下，倏见旌旗照海来。

兵卫半年虚抱戟，公堂今日共衔杯。文昌暂照东南地，已觉光辉近上台。
九日赠僧
唐介（宋代）

今日是重阳，劳师访野堂。
相逢又无语，篱下菊花黄。
城东
朱宝廉（清代）

我馆城东盛孝章，每于风雨话连床。淡交如水偏能久，四壁秋声月一方。
太湖诗。石板（在石公山前）
皮日休（唐代）

翠石数百步，如板漂不流。空疑水妃意，浮出青玉洲。

中若莹龙剑，外唯叠蛇矛。狂波忽然死，浩气清且浮。

似将翠黛色，抹破太湖秋。安得三五夕，携酒棹扁舟。

召取月夫人，啸歌于上头。又恐霄景阔，虚皇拜仙侯。

欲建九锡碑，当立十二楼。琼文忽然下，石板谁能留。

此事少知者，唯应波上鸥。
月
薛涛（唐代）

魄依钩样小，扇逐汉机团。
细影将圆质，人间几处看。
对芳樽广韦苏州诗作
姜特立（宋代）

对芳樽，老来万事不足论。
朱唇皓腕年少伴，青山白云居古邻。
对芳樽，老来万事不足论。
老将一首
刘克庄（宋代）

昨解兵符归故里，耳听边事几番新。
偶逢戏下来犹识，欲说辽阳记不真。
儿觅宝刀偏爱惜，奴吹芦管辄悲辛。
夜寒忽作关山梦，万一君王起旧人。
题黄鹂图
王称（宋代）

伐木辍遗响，索居抱幽清。缅此幽谷姿，如闻求友声。

我欲往和之，水绿春山青。
用谷字韵答提刑毅父治河桥
晁补之（宋代）

两堤马头高作山，两津车路深成谷。
截川夭矫暮虹背，排浪参成动蚿足。
七牛蹴河犹怒目，一牛从能往不复。
借牛使河此圣时，强饮不须求马玉。
登叠石岭望霁雪
厉志（清代）

危径盘盘缘细缕，行步圯侧屡跛蹶。绝顶望见天际峰，一一排张如析翟。

镂冰错锷森万象，高接彤云暗空白。槎丫老树杂野梅，忍冻作花少颜色。

岩流挂玉何纷垂，互与枯藤缚危石。狐兔不出飞鸟尽，茫茫大地无人迹。

山中应有素书在，安得相逢羽衣客。
招谢丈签判出郊
赵蕃（宋代）

桃李竞芳春，晨妆故斩新。
周遭遍晴野，络绎动游人。
闭户端无事，命车当及辰。
澄流带修竹，足以奉清真。
和张秀才
陈造（宋代）

山川向晚点尘无，忽讶筛琼屑玉铺。
巧与梅花争便旋，试将姑射比肌肤。
破寒春酒何曾酽，荐箸穷鸠不料臞。
陵藉东君从作意，未妨芽甲暗昭苏。
重和惜春诗韵余时经始西园 其二
耶律铸（宋代）

握月担风留后日，吞花卧酒莫过时。请君但就溪堂上，更试沈吟味此辞。
寿乔平章三首
程公许（宋代）

老仙何处来，文焰贯东壁。
八十五春秋，骨健神气溢。
权衡有定度，蓍蔡无遗策。
若非安其生，定是李八百。
坚苦海津梁，寿斯文命脉。
后皇大所畀，陶治妙无迹。
故山岂不思，老屋子须柱石。
踏莎行 石声太守属题，即请顾误
蒋春霖（清代）

雀舫迎花，骊尊倚树。啼莺无计留人住，满江春水是恩波，离心争逐轻帆去。

古驿分携，晴沙细语。灯窗重订巴山雨，新词书遍去思碑，暮云冉冉东皋路。
句
张端义（宋代）

不因花退尽，必是梦残时。
八月初七日终夜大雷震雨如倾注风败吾藩篱拔
韩淲（宋代）

晴明天气佳，草木浮光煇。
珍禽各翔语，群花竞芳菲。
人情春和时，怡游类忘归。
常阳一以亢，旱甚翻嘘欷。
赤地至千里，焉有不年饥。
家家望云霓，想像阴雨霏。
狂飚震雷吼，连夕恐非机。
溪涨桥已解，拍岸欲平矶。
所幸蛙黾尔，跳噪皆轻肥。
居民其奈何，泥淖生理微。
意欲问彼苍，何日生清晖。
由来此阴阳，岁事中和希。
今年积秋热，焦熬在郊圻。
既雨复苦风，拔树败墙围。
后土无乾处，眇予将畴依。
归里偶题
查曦（清代）

故园芳草独归迟，桃叶成阴柳影垂。旧燕语兰春已远，新蝉声动夏初宜。

轻纱细葛裁衣日，小市长廊卖扇时。趁此清和好天气，且投莲社一题诗。
客夜闻砧
李祯（明代）

荒草萧萧郭隗台，清砧明月两堪哀。
千愁百感多如雨，今夜灯前一并来。
顾渚采茶歌 其一
许传霈（清代）

阿侬生小住田家，不惯采花惯采茶。犹喜名山邻顾渚，归来半里路嫌赊。
寄故园知己
江源（明代）

江上多秋色，天涯无故人。不因会面少，那得寄书频。

冷露屯残菊，西风老白蘋。相思兼物色，添得客愁新。
和延州经略庞龙图八咏·翠漪亭
宋祁（宋代）

凭栏玩文漪，日兴赏心遇。
汀篠陵砌繁，沙禽冒波翥。
休日登千峰榭遇大风雨气象甚伟
陆游（宋代）

今日逢休沐，凭高且暂闲。
风声初卷野，雨气已吞山。
疾病临觞嬾，尘埃得句悭。
西征忽在眼，河势抱函关。
过石醋铺
章惇（宋代）

瘴霭潜消瑞气和，梅峰千里阔烟萝。
人逢杂堠虽云远，路在好山宁厌多。
啼鸟丛篁传木杪，瀑泉碎玉激岩阿。
欲留征驭迟迟去，公檄催人不奈何。
叔正过访传恢书记寄声作诗寄之
谢应芳（元代）

茶泽归来王子猷，问君知与对沧洲。一湾流水市尘远，两岸人家烟树幽。

客至白云分半榻，兴来明月载孤舟。如何不到淞江上，卧看芦花雪色秋。